आयोटा ओरायोनिस तारा
आयोटा ओरायोनिस (Iota Orionis) या ι ओरायोनिस (ι Ori), जो हत्स्य (Hatysa) भी कहलाता है, कालपुरुष तारामंडल के ऍनजीसी 1980 नामक खुले तारागुच्छ में स्थित एएक बहु तारा मंडल है। यह उस तारामंडल का आठवाँ सबसे रोशन सदस्य है और +2.77 का सापेक्ष कांतिमान रखता है। अनुमानित है कि यह हमारे सूरज से लगभग 2,300 प्रकाशवर्ष (710 पारसैक) दूर स्थित है। बिना दूरबीन से देखने पर यह एक तारा प्रतीत होता है लेकिन सक्षम दूरबीन से इसमें तीन अलग तारे दिखते हैं, जिन्हें आयोटा ओरायोनिस ए (Iota Orionis A), आयोटा ओरायोनिस बी (Iota Orionis B) और आयोटा ओरायोनिस सी (Iota Orionis C) नामांकित करा गया है। और अधिक शक्तिशाली दूरबीन से देखने पर ज्ञात होता है कि आयोटा ओरायोनिस ए स्वयं एक द्वितारा है, और इसके दो तारों को आयोटा ओरायोनिस एए (Iota Orionis Aa) तथा आयोटा ओरायोनिस एबी (Iota Orionis Ab) नामांकित करा गया है।